Keynote Speakers | Top Leadership Speakers | Executive Speakers Blog
—Molly Fletcher, 5 Things Fearless People Do Ministerie gaan moet opdok - Ministeries - Republikein
Saturday, June 16th, 13:44:00
Ministerie gaan moet opdok
PS sê bedrag nog onbekend
Teen gistermiddag kon die ministerie van onderwys, kuns en kultuur nog nie sê hoeveel hy moet opdok vir amper drie jaar se aansporingsbetalings vir gekwalifiseerde onderwysers nie.
Me. Sanet Steenkamp, die permanente sekretaris (PS) van dié ministerie, het gesê hulle is nie die werkgewer nie en die eerste minister se kantoor behoort vrae oor die finansiële las van verlede week se arbeidshofuitspraak te lewer.
Adjunkregterpresident Hosea Angula het verlede week die Namibië Nasionale Onderwysers­vakbond (Nantu) gelyk gegee dat eise om aan­sporingsbetalings vir gekwalifiseerde onderwysers wel geldig is.
Dié eise spruit uit twee ooreenkomste tussen Nantu en die ­Namibiese regering wat onder­skeidelik op 23 Januarie 2009 en 8 November 2017 gesluit is.
Luidens die hofuitspraak is die interpretasie van die twee ­kontrakte bepalend.
Die uitspraak meld voorts dat die kantoor van die eerste ­minister op 11 September 2009 'n dokument uitgereik het wat drie aansporingsbetalings­kategorieë uiteensit – N$1 750, N$1 150 en N$750 onderskeidelik per ­gekwalifiseerde onder­wyser per maand afhangend van hul vlak van kwalifikasie.
Die hof moes beslis of die aansporing vir gekwalifiseerde onderwysers in 2009 'n bepaling en voorwaarde van hul diens­kontrak geword het en, sou dit wel die geval wees, of hierdie voorwaardes eensydig gewysig kon word deur die bekendstelling van die afgeleënheidstoelaag in 2012.
Indien die aansporing nie deel van onderwysers se ­dienskontrak geword het nie, moes die hof bepaal of die toelaag met die koms van die 2012-ooreenkoms verval het en indien nie, of die regering hulle terugwerkend van 1 April 2015 moet uitbetaal.
Angula het bevind die 2012-ooreenkoms het nie dié van 2009 verander of vervang nie.
“Die hof het dus in die guns van die appellante bevind dat die ­aansporing vir ­gekwalifiseerde onderwysers steeds geldig is en verskuldig is aan sodanige ­onderwysers.”
Steenkamp het gister gesê sodra hulle met die kantoor van die eerste minister beraadslaag het, sal sy meer klarigheid kan verskaf.